Sreda, 24. november 2010

P7_TC1-COD(2008)0240

Stališče Evropskega parlamenta sprejeto v prvi obravnavi dne 24. novembra 2010 z namenom sprejetja Direktive 2011/…/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)

(Ker je bil dosežen sporazum med Parlamentom in Svetom, je stališče Parlamenta enako končnemu zakonodajnemu aktu, Direktivi 2011/65/EU.)

Sreda, 24. november 2010

PRILOGA

Izjave

Izvaja Evropskega parlamenta

Evropski parlament obžaluje, da Svet ni bil pripravljen sprejeti obvezno objavo korelacijskih tabel v okviru prenove Direktive 2002/95/ES. Da bi zagotovili horizontalno in medinstitucionalno rešitev tega vprašanja, Evropski parlament poziva Evropsko komisijo, naj šest mesecev po sprejetju tega sporazuma na plenarnem zasedanju poroča o praksi držav članic glede priprave korelacijskih tabel na področju okoljske zakonodaje EU in objave teh tabel, vključno z oceno, kako sedanja praksa vpliva na vlogo Komisije kot varuha Pogodbe pri nadzorovanju pravilnega prenosa direktive EU v nacionalno zakonodajo na področju varstva okolja.

Izjava Komisije o področju uporabe (člen2(2))

Komisija člen 2(2) razlaga, da za električno in elektronsko opremo, ki ne spada v področje uporabe Direktive 2002/95/ES, vendar bi bila zajeta v novi direktivi, ni treba, da je v prehodnem obdobju osmih let skladna z zahtevami te direktive.

Električna in elektronska oprema, ki ne spada v področje uporabe Direktive 2002/95/ES, vendar bi bila zajeta v novi direktivi, med drugim vključuje električno in elektronsko opremo, zajeto v:

— novo kategorijo 11 v Prilogi I;

— novo opredelitev izraza „odvisna“ iz člena 3(2);

— „kable“ iz člena 4 in povezane z opredelitvijo iz člena 3(5);

— dvokolesna vozila, ki niso homologirana (člen 2(4)(f)).

Med osemletnim prehodnim obdobjem v skladu z razlago Komisije iz člena 2(2) izhaja, da morajo države članice za električno in elektronsko opremo, ki je bila zunaj področja uporabe Direktive 2002/95/ES, vendar bi bila zajeta v novi direktivi, dovoliti, da je še naprej na voljo na njihovih trgih.

Izjava Komisije o pregledu (člen 24)

V skladu s členom 24 namerava Komisija najpozneje tri leta po začetku veljavnosti te direktive izvesti oceno vpliva (pregled) člena 2, pri čemer se bo osredotočila na spremembe v področju uporabe te direktive v primerjavi z Direktivo 2002/95/ES, za katere ocena vpliva še ni bila opravljena.

Ta pregled, ki mu sledi poročilo Sveta in Evropskega parlamenta, lahko spremlja zakonodajni predlog, če se Komisiji to zdi primerno. Obseg pregleda in zakonodajnega predloga bo določila Komisija v skladu z njeno pravico do zakonodajne pobude v skladu s pogodbami.

Izjava Komisije o nanomaterialih (uvodna izjava 16 in člen 6)

Komisija ugotavlja, da so prizadevanja za enotno opredelitev nanomaterialov še vedno v teku in namerava v bližnji prihodnosti sprejeti priporočilo Komisije o enotni opredelitvi za vsa zakonodajna področja. Komisija meni, da določbe o omejevanju uporabe nekaterih nevarnih snovi v električni in elektronski opremi (RoHS) zajemajo različne oblike (vključno z nanooblikami) snovi, ki so trenutno prepovedane, in tiste, ki bodo v prihodnosti predmet prednostnega pregleda v okviru RoHS.

Izjava Komisije o korelacijskih tabelah

Komisija znova poudarja svojo zavezo k zagotovitvi, da države članice oblikujejo korelacijske tabele, ki sprejete ukrepe prenosa povezujejo z direktivo EU, in jih sporočijo Komisiji v okviru prenosa zakonodaje EU; to sodi v željo po zaščiti interesa državljanov, boljši pripravi zakonodaje in povečanju pravne transparentnosti ter podpori pregleda skladnosti nacionalne zakonodaje z določbami EU.

Komisija obžaluje pomanjkanje podpore za določbe, ki so vključene v predlog Komisije iz leta 2008 za Direktivo o omejevanju uporabe nekaterih nevarnih snovi v električni in elektronski opremi (prenova), s katero bi bilo oblikovanje korelacijskih tabel obvezno.

Komisija lahko v duhu iskanja kompromisa in za zagotovitev takojšnjega sprejetja predloga privoli, da se v besedilu obvezna določba o korelacijskih tabelah nadomesti s primerno uvodno izjavo, ki države članice spodbuja k takšni praksi.

Vendar pa stališče Komisije v tem dokumentu ne sme veljati za precedens. Komisija bo nadaljevala s svojimi prizadevanji, da skupaj z Evropskim parlamentom in Svetom najde primerno rešitev tega horizontalnega institucionalnega vprašanja.